CPFเดินหน้าลงทุนต่อ5ปีใช้งบ3หมื่นล.
เฉลี่ยลงทุนปีละ 6,000 ล้านบาท เน้นลุยต่างประเทศ 60 % เหตุเติบโตได้มากกว่าในประเทศที่เริ่มอิ่มตัว
14 ธ.ค. 2553

เฉลี่ยลงทุนปีละ 6,000 ล้านบาท เน้นลุยต่างประเทศ 60 % เหตุเติบโตได้มากกว่าในประเทศที่เริ่มอิ่มตัว
นายอดิเรก ศรีประทักษ์ กรรมการผู้จัดการใหญ่ บริษัท เจริญโภคภัณฑ์ (CPF) เปิดเผยว่า บริษัทเตรียมงบลงทุน 5 ปี (2554-2558) ทั้งหมด 3 หมื่นล้านบาท หรือเฉลี่ยปีละ 6,000 ล้านบาท โดยจะเน้นไปลงทุนต่างประเทศเป็นหลักถึง 60 % เนื่องจากต่างประเทศมีอัตราการเติบโตที่สูงกว่าในประเทศที่ตลาดเริ่มอิ่มตัวแล้ว
ทั้งนี้ เป็นการดำเนินแผนตามเป้าหมายที่วางไว้ว่าภายในปี 2558 นี้บริษัทจะต้องมีสัดส่วนรายได้จากในประเทศและต่างประเทศอย่างละ 50 % ซึ่งเทียบกับปัจจุบันที่มีรายได้ต่างประเทศ 27 % หรือประมาณ 5 หมื่นล้านบาท จากรายได้ปีนี้ที่คาดว่าจะอยู่ที่ 1.8 แสนล้านบาท 
“คาดว่า 5 ปีนี้บริษัทจะมีรายได้เติบโตเฉลี่ยปีละมากกว่า 10 % และกำไรสุทธิเฉลี่ยปีละ 5-10 % เนื่องจากอัตราการทำกำไรในต่างประเทศสูงกว่า และปีหนึ่งการส่งออกไปจากต่างประเทศสูงถึง 20 % ขณะที่ในประเทศเติบโตได้เพียง 5 % อีกทั้งตลาดในประเทศบริษัทก็สามารถรักษาส่วนแบ่งการตลาดได้ในระดับสูงและเติบโตในจำนวนที่จำกัด”
โดยการลงทุนไปต่างประเทศจะเน้นไปยัง 4 ประเทศหลักคือ อินเดีย รัสเซีย ฟิลิปปินส์ และเวียดนาม ซึ่งประกอบไปด้วยธุรกิจสัตว์น้ำและสัตว์บก ได้แก่ หมู ไก่ กุ้ง ปลา ในรูปแบบครบวงจรตั้งแต่ต้นน้ำถึงปลายน้ำ